text: Cartes a la Directora 30/12/2016
  El suflé que baixa
  i que puja
  Tinc amics que encara estan convençuts que l'estat espanyol és bo per als catalans: que si ens paguen les pensions i ens financen a través del FLA; que si ens deixen parlar en català (a vegades); que si solets no ens en sortiríem... I l'argument que ara matxaquen dia i nit els seus think tanks és que "está bajando el suflé independentista ". Els meus amics i amigues ho són de debò, i me'ls estimo personalment, però també poden ser víctimes de l'entabanament del PP. Com que no fan ni diuen gaire res -ja els fa la feina el Tribunal Constitucional-, interpreten que aquí estem com endormiscats o estabornits.
  El suflé és un plat lleuger, originari de França, elaborat a base de clares d'ou batudes a punt de neu i altres ingredients dolços o salats, i pot anar de primer plat o com a postres.
  Els dissenyadors d'estratègies unionistes volen enfonsar-nos la moral i les aspiracions legítimes, però ignoren que les idees es consoliden, que la maduresa hi és: després de l'hivern, on tot s'esmorteix, arriben les primaveres.
  Per cert, a mi els suflés mai m'han agradat; i a vostès?
  El 2017 pot ser una gran anyada.
  En les últimes reunions internacionals sobre el canvi climàtic s'ha estimat que es necessitarien al voltant de 200.000 milions de dòlars anuals per mitigar -no pas per eliminar- l'efecte de l'augment de temperatura causat pel CO 2. Els efectes que es preveuen s'han exagerat fins a l'extrem. Aquestes notícies han disparat l'aparició d'un gran nombre d'empreses que pretenen protegir el medi ambient. Al darrere hi ha un gran negoci.
  I mentrestant, quanta misèria i quantes morts. Caldria prioritzar les despeses. Amb la quantitat esmentada es podria pal·liar la misèria actual i fomentar la formació, a tots els nivells, als països no desenvolupats perquè puguin fer front per si mateixos al problema ambiental i no dependre d'altres que, en alguns casos, s'enriqueixen a costa d'ells.
  Només el coneixement actua com a element transformador: fomentem-lo. En la situació actual es veu difícil, però tots hem de donar suport a les organitzacions que lluiten per aconseguir-ho.
  Ara som uns 7.500 milions d'éssers humans. Cap al 2050 ja serem uns 9.000 milions. Alguna cosa haurà de fer la humanitat per no sucumbir al seu egoisme i cobdícia. On són les institucions internacionals?
  LLUÍS EEK
  Cada cop hi ha més llibres a l'abast de tothom per ser llegits i contemplats, per a totes les edats i per a tots els gustos.
  Alguns ja són clàssics, tenen molts anys, però no deixen de renéixer en cada nova lectura de cada nou lector. Mentrestant, ja siguin els tradicionals de paper o els electrònics, un cop oberts ens permeten viure en un permanent diàleg i coneixement del món, a través de paraules, imatges o dibuixos que evoquen, segur, unes històries en aparença adormides que van despertant-se i fent-se realitat gràcies a la nostra interacció.
  Aquests dies de Nadal podem portar els més petits de casa als espais acollidors de les biblioteques i fer ús del servei de préstec per gaudir de la lectura a casa, o bé participar en les activitats infantils que s'hi fan. I a la vegada, en moltes llibreries hi ha espais especials per fullejar els llibres amb comoditat.
  Compartir l'aventura de llegir pot ser un regal per a moments especials com els que ens reuneixen en aquestes festes. Molts de nosaltres vivim més intensament el Nadal gràcies als poemes de Foix o al conte de Dickens.